Paul Milgrom
Paul Robert Milgrom er en amerikansk økonom, der fra 1987 har været professor ved Stanford University. Hans arbejdsområde er spilteori og især auktionsteori. I 2020 fik han Nobelprisen i økonomi sammen med sin tidligere vejleder Robert B. Wilson for deres forbedringer af den økonomiske teori om auktioner og for at opfinde nye auktionstyper.
Sammen med Wilson har Milgrom undersøgt, hvordan auktioner fungerer, og brugt denne indsigt til at designe nye auktionsformer for tjenester, som er svære at sælge på normal vis som eksempelvis radiofrekvenser. Deres arbejde er et eksempel på udviklingen af ny økonomisk teori, som har fået meget stor praktisk betydning, da de amerikanske myndigheder fra 1994 med succes begyndte at bruge et af auktionssystemerne til at bortauktionere radiofrekvenser til teleoperatører. Siden har også myndighederne i en række andre lande anvendt Milgroms og Wilsons auktionsdesign. Globalt har alene bortauktioneringen af radiofrekvenser efter deres principper indbragt mere end 200 mia. dollar. Modellen er også blevet brugt ved bl.a. salg af elektricitet og naturgas.